પણ પછી ચીમનભાઈની કાર્યરીતિઓ પસંદ નહીં પડવાથી પૂર્વરાગ નામની પોતાની નવલકથામાં તેમની વિરુદ્ધ લખ્યું. ચીમનભાઈ પૂછ્યું તો સ્પષ્ટપણે કહી પણ દીધું; ‘હા, તમારી વિરુદ્ધ લખ્યું છે. તમારા કાર્યોથી મને અસંતોષ છે, માટે.’ ચીમનભાઈ ટ્રસ્ટી મંડળના એક ટ્રસ્ટી હતા એટલે પછી વિદ્યાપીઠમાં એવો ઠરાવ આવ્યો કે દરેક પ્રાધ્યાપક – લેખકે વિદ્યાપીઠના સંચાલકોને બતાવ્યા પછી જ મેન્યુસ્ક્રિપટ છાપવા આપવી. રઘુવીર ત્યારે વિદ્યાપીઠમાં પ્રાધ્યાપક હતા. એમણે પોતાની ‘અમૃતા’ નવલકથા લખેલી તે સંચાલકોને બતાવી નહિ અને ચોખ્ખું કહી દીધું કે ‘હું નહિ બતાવું.’ ફોર્મેલિટી ખાતર અરધો કલાક માટે આપવા મહામાત્રે કહ્યું – ‘અરે, દૂરથી બતાવશો તોય ચાલશે’ એવુંય કહ્યું, પણ રઘુવીરે પરખાવી દીધું, ‘મહામાત્રને ન અપાય. નવલકથમાં એ શું સમજે? હા, હજી કોઈ સાહિત્યકારે માગી હોય તો પ્રેમથી બતાવું. કોઈ ઠેકાણે ભૂલ બતાવે તો સુધારીય લઉં, પણ અહીં લેખકના સ્વાતંત્ર્યનો, સ્વમાનનો સવાલ છે. હું સરેન્ડર થાઉં તો પછી એ સૌના માટે સ્વીકાર બની જાય. હું તે ન કરી શકું. કદાચ નોકરી છોડવાનું પસંદ કરું, પણ…’